Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu tuote-eritelmän muun kuin vähäisen muutoksen hyväksymistä koskevan hakemuksen julkaiseminen

(2022/C 327/05)

Tämä julkaiseminen antaa oikeuden vastustaa muutoshakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla kolmen kuukauden kuluessa tästä julkaisemisesta.

SUOJATUN ALKUPERÄNIMITYKSEN TAI SUOJATUN MAANTIETEELLISEN MERKINNÄN TUOTE-ERITELMÄN MUUN KUIN VÄHÄISEN MUUTOKSEN HYVÄKSYMISTÄ KOSKEVA HAKEMUS

Asetuksen (EU) N:o 1151/2012 53 artiklan 2 kohdan ensimmäisen alakohdan mukainen muutoksen hyväksymistä koskeva hakemus

”Steirisches Kürbiskernöl”

EU-nro: PGI-AT-1460-AM02 – 9.12.2019

SAN ( ) SMM (X)

1. Hakijaryhmä ja oikeutettu etu

Gemeinschaft der Arbeitsgemeinschaft Steirischer Kürbisbauern Gen.m.b.H. (Steiermarkin kurpitsanviljelijöiden yhdistys),

Landesinnung Steiermark des Lebensmittelgewerbes Berufszweig Ölpresser (Steiermarkin elintarviketeollisuuden killan öljynpuristamojen osasto)

c/o Gemeinschaft Steirisches Kürbiskernöl g.g.A. (Steirisches Kürbiskernöl (SMM) -kurpitsansiemenöljyn yhdistys)

Julius Strauß Weg 1a 8430 Leibnitz ÖSTERREICH P. +43 345272151 F. +43 34527215115 Sähköposti: office@steirisches-kuerbiskernoel-gga.at

2. Jäsenvaltio tai kolmas maa

Itävalta

3. Tuote-eritelmän kohta, jota / kohdat, joita muutos koskee

☐ Tuotteen nimi

☒ Tuotteen kuvaus

☒ Maantieteellinen alue

☒ Alkuperätodisteet

☒ Tuotantomenetelmä

☒ Yhteys maantieteelliseen alkuperään

☒ Merkinnät

☒ Muut (kansalliset vaatimukset)

4. Muutosten tyyppi

☐ Rekisteröidyn SAN:n tai SMM:n tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti.

☒ Rekisteröidyn SAN:n tai SMM:n, jonka yhtenäistä asiakirjaa (tai vastaavaa) ei ole julkaistu, tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti.

5. Muutos/muutokset

Tähän asti sovellettu eritelmä, joka koostuu useista yksittäisistä asiakirjoista, on yhdistetty yhdeksi asiakirjaksi, ja sitä on tarkistettu ensisijaisesti tuotantoprosessia ja alkuperätodisteita koskevien vaatimusten huomioon ottamiseksi ja maantieteellisen alueen – joka alun perin esitettiin kartassa oikein mutta määriteltiin tekstissä liian suppeasti – oikaisemiseksi sekä sen mukauttamiseksi hallintopiirien nimien muutoksiin. Valvontajärjestelmä kuvaillaan yksityiskohtaisesti selvyyden vuoksi ja jotta vältetään mahdollinen kilpailun vääristyminen. Se auttaa varmistamaan Steirisches Kürbiskernöl -öljyn laadun ja erotettavuuden.

Muutokset ovat seuraavat:

Tuotteen kuvaus:

Nykyisen tuote-eritelmän 5 b kohta – Kuvaus

”Väriltään tumma, viskoosinen ruokaöljy, jota käytetään pääasiassa salaattiöljynä. Valmistetaan puristamalla kevyesti luonnollisesti kuorettomia Steiermarkin öljykurpitsan (Cucurbita pepo var. styriaca) siemeniä. Runsaasti monityydyttymättömiä rasvoja ja suuri ravintoarvo.”

ja selitys

””Steirisches Kürbiskernöl” on tumma, viskoosinen ruokaöljy, jonka maku on pähkinäinen. Sen yksi erityisominaisuus on, että se tarttuu hyvin salaatinlehtiin. Koska siinä on runsaasti monityydyttymättömiä rasvoja, sen ravintoarvo on suuri. Analyysi: Ominaispaino: 0,90–0,92 kg/l Rasvapitoisuus 90 %, josta linolihappoa 40–60 % ja öljyhappoa 25–40 % yhteensä noin 80 %; palmito-oleiinihappoa 10–25 %, steariinihappoa 3–6 %, muita rasvahappoja 1–2 %. Kyseisen öljyn tuotannon perustuote on Steiermarkin öljykurpitsa Cucurbita pepo var. styriaca (joka tunnetaan myös kuorettomana öljykurpitsana). Se on mutatoitunut lajike, jonka neljä ulointa solukerrosta (siementen kuoret) eivät muutu puumaisiksi ja paksuiksi. Tämä antaa siemenille niiden tyypillisen värin, joka vaihtelee oliivinvihreästä tummanvihreään. Itävaltalaisen geneetikon Erich Tschermak von Seysneggin mukaan Steiermarkin öljykurpitsa syntyi luultavasti viime vuosisadalla spontaanisti puuttuvan toiminnan mutaation tuloksena. Siementen ravitsemuksellinen koostumus on seuraava: Koostumus vaihtelee satovuoden mukaan: Rasva: 45–53 % Proteiini: 32–38 % Hiilihydraatit: 3–5 % Raakakuitu: 2–4 % Kivennäisaineet: 4–6 % (kalium, fosfori, kalsium, magnesium, rauta, kupari, mangaani, seleeni, sinkki) Vitamiinit: E, B1, B2, B6, C, A, D. 100 gramman annoksessa on noin 615 kilokaloria. Muut tärkeät ravintoaineet: fytosteroli ja sitrulliini (farmakologinen vaikutus prostatasairauksiin) skvaleeni (kolesterolitaso). Sisältämiensä ravintoaineiden ansiosta Steiermarkin öljykurpitsan siemenet ovat hyvin erilaisia kuin tavalliset kuorelliset siemenet. Kuorellisten ja kuorettomien kurpitsojen ravintoarvojen erot havainnollistetaan seuraavassa (Eduard von Boguslawski): Siemenet Absoluuttinen kuivapaino prosentteina kuivapainosta Raakarasva Raakaproteiini Raakakuitu Kuorelliset kurpitsat 90,0 39,6 27,7 19,6 Steiermarkin öljykurpitsa 90,0 48,6 36,3 4,4 ”Steirisches Kürbiskernöl” poikkeaa tästä syystä muista ruokaöljyistä kahden merkittävän seikan osalta: sen perustuote on alueelle tyypillinen (luonnollisesti kuorettomat kurpitsansiemenet) ja sen puristusprosessi on ainutlaatuinen (ei raffinointia).”

korvataan kuvauksen parantamiseksi ja selventämiseksi seuraavasti:

”5 b) Kuvaus: Steirisches Kürbiskernöl -öljy valmistetaan luonnollisesti kuorettomista Steiermarkin öljykurpitsan (Cucurbita pepo var. styriaca) siemenistä. Siementen on oltava Itävallassa hyväksytyn ja Itävallan lajikeluetteloon lisätyn lajikkeen ”Steiermarkin öljykurpitsa” lajikkeen varmennettuja siemeniä. Kurpitsansiemenet paahdetaan aina ennen puristusta. Näin saadaan tumma dikromaattinen öljy, joka valoa vasten tarkasteltuna vaikuttaa tummanvihreältä/punertavalta. ”Steirisches Kürbiskernöl” on viskoosinen öljy, jolla on tunnusomainen tuoksu. Sen maku on enemmän tai vähemmän pähkinäinen sen mukaan, kuinka voimakkaasti siemeniä paahdetaan. Öljyä ei suodateta eikä raffinoida. Sille ei tehdä öljy-vesisaostusta, sen happamuutta ei vähennetä (osittainkaan), sitä ei valkaista eikä sitä tehdä hajuttomaksi ja/tai fraktioida. ”Steirisches Kürbiskernöl” koostuu yksilöidyltä tuotantoalueelta peräisin olevien ja yksilöidyllä alueella puristettujen kuorettomien Steiermarkin öljykurpitsan siementen ensimmäisestä puristuksesta saadusta sataprosenttisen puhtaasta öljystä. Sen sekoittaminen muiden öljyjen tai siementen kanssa ei ole sallittua. Öljyssä on runsaasti monityydyttymättömiä rasvoja, ja sen ravintoarvo on suuri. Steirisches Kürbiskernöl -öljyn keskimääräiset parametrit: Steiermarkin öljykurpitsan luonnollisesti kuorettomien siementen öljypitoisuus, ominaispaino ja rasvahappoprofiili saattavat vaihdella huomattavasti kurpitsan kasvupaikan maaperän ja sääolosuhteiden mukaan sekä kurpitsan kypsyysasteen mukaan. Ominaispaino: 0,90–0,92 kg/l Rasvapitoisuus vähintään 99 %, josta linolihappoa 37–60 % ja öljyhappoa 25–44 %, yhteensä noin 80 %, palmitiinihappoa 10–20 %, steariinihappoa 3–7 %, muita rasvahappoja 1–2 %. ”Steirisches Kürbiskernöl” poikkeaa muista ruokaöljyistä useassa merkittävässä suhteessa. Ensinnäkin sen perustuote on maantieteellisesti yksilöidylle tuotantoalueelle tyypillinen (Steiermarkin öljykurpitsan luonnollisesti kuorettomat siemenet), ja toiseksi sillä on luonteenomainen puristusprosessi, jossa siemenet puristetaan mekaanisesti/hydraulisesti, kun ne on ensin paahdettu.” Perustelut: Steirisches Kürbiskernöl -öljyn ominaislaatua ja ulkonäköä on aina pidetty yksilöidyn tuotantoalueen ilmaston, kurpitsoiden kasvatusta, hoitoa ja korjuuta koskevan viljelijöiden asiantuntemuksen ja perinteisen öljynpuristukseen perustuvan tuotantomenetelmän tuloksena. Näin ollen vain Steiermarkin öljykurpitsan (Cucurbita pepo var. styriaca) luonnollisesti kuorettomista siemenistä tuotettua öljyä, jolla on ainutlaatuinen maku ja aromi, on pidetty suojatun alkuperänimityksen ”Steirisches Kürbiskernöl” piiriin kuuluvana. Sanamuodolla, josta osa sisältyi alkuperäiseen eritelmään ja osa on lisätty nyt, on tarkoitus ilmaista yksiselitteisesti, että vain yksilöidyltä tuotantoalueelta peräisin olevien ja yksilöidyllä alueella puristettujen kuorettomien Steiermarkin öljykurpitsan siementen enimmäisestä puristuksesta saatu sataprosenttisen puhdas öljy voidaan varustaa merkinnällä ”Steirisches Kürbiskernöl”. Käyttämällä ainoastaan Itävallassa hyväksyttyjen ja Itävallan lajikeluetteloon lisättyjen Steiermarkin öljykurpitsan lajikkeiden varmennettuja siemeniä taataan se, että kasvullisessa lisäyksessä käytetään ainoastaan sellaisia viljelykasveja, jotka soveltuvat Itävallassa sijaitsevalle tuotantoalueelle ja pitävät tämän ansiosta yllä Steirisches Kürbiskernöl -öljyn laadun ja tunnusomaisen maun varmistamiseksi tarvittavien kurpitsansiementen laatua. Tähänastisessa tuote-eritelmässä rasvapitoisuudeksi ilmoitettiin 90 %; tämä on nyt korjattu muotoon ”vähintään 99 %”, koska rasvapitoisuus on tavallisesti 99–100 %. Rasvahappojen luetteloa on muutettu vastaavasti. Aiempi luettelo kurpitsansiementen ravitsemuksellisesta koostumuksesta on poistettu, koska sen arvot eivät päde samalla tavoin siemenistä valmistettuun öljyyn ja ne voisivat tästä syystä hämmentää kuluttajia, vaikka ne ovatkin merkityksellisiä valvonnan kannalta. Lisäksi Eduard von Boguslawskin määrittämissä ja edellä taulukossa esitetyissä arvoissa ravintoainepitoisuuksien eroista Steiermarkin öljykurpitsojen ja kuorellisten kurpitsojen välillä ei selvästi viitata siemenen syötävään osaan, mitä on arvosteltu, joten tämä taulukko on poistettu. Tarkistetulla kuvauksella pyritään täsmentämään tietoja ja pitämään yllä kuluttajien luottamusta Steirisches Kürbiskernöl -öljyn laatuun, ainutlaatuisuuteen ja maineeseen. Tämä ei vaikuta öljytuotteen laatuun tai sen aistinvaraisiin ominaisuuksiin, kuten väriin, aromiin eikä etenkään makuun.

Maantieteellinen alue:

Nykyisen tuote-eritelmän 5 c kohta – Maantieteellinen alue

”Steirisches Kürbiskernöl -öljyä puristetaan yksinomaan perinteisellä alueella, joka muodostuu eteläisestä Steiermarkista (hallintopiirit Deutschlandsberg, Feldbach, Fürstenfeld, Graz-Umgebung, Hartberg, Leibnitz, Radkersburg, Voitsberg ja Weiz) ja eteläisestä Burgenlandista (hallintopiirit Jennersdorf, Güssing ja Oberwart). Perustuote (luonnollisesti kuorettomat Steiermarkin öljykurpitsan siemenet) on peräisin ainoastaan edellä mainitulta perinteiseltä alueelta ja tietyistä Ala-Itävallan osista (hallintopiirit Hollabrunn, Horn, Mistelbach, Melk, Gänserndorf, joka rajoittuu Zistersdorfin tuomiopiiriin, ja Korneuburg-Stockerau, joka rajoittuu Stockeraun tuomiopiiriin).”

ja selitys

”Tuotteen erityislaatu johtuu kahdesta osatekijästä. Ensimmäinen tekijä on siementen tuotantoalueen erityinen illyrialainen subalpiininen ilmasto – perinteinen tuotantoalue, ks. liitteessä 1 a oleva kartta eteläisestä Steiermarkista (hallintopiirit Deutschlandsberg, Feldbach, Fürstenfeld, Graz-Umgebung, Hartberg, Leibnitz, Radkersburg, Voitsberg ja Weiz), eteläisestä Burgenlandista (hallintopiirit Jennersdorf, Güssing ja Oberwart) ja Ala-Itävallasta (hallintopiirit Melk, Horn ja Mistelbach) – ja toinen tekijä perinteinen tuotantomenetelmä, joka on kehitetty erityisesti Steiermarkin alueella, ks. liitteessä 1 b oleva kartta eteläisestä Steiermarkista (hallintopiirit Bad Radkersburg, Deutschlandsberg, Feldbach, Fürstenfeld, Graz-Umgebung, Hartberg, Leibnitz, Voitsberg ja Weiz) ja eteläisestä Burgenlandista (hallintopiirit Güssing, Jennersdorf ja Oberwart).”

korvataan seuraavasti:

”5 c) Maantieteellinen alue Steirisches Kürbiskernöl -öljyä puristetaan yksinomaan perinteisellä alueella, joka muodostuu eteläisestä Steiermarkista (hallintopiirit Deutschlandsberg, Graz, Graz-Umgebung, Hartberg-Fürstenfeld, Leibnitz, Südoststeiermark, Voitsberg ja Weiz) ja eteläisestä Burgenlandista (hallintopiirit Jennersdorf, Güssing ja Oberwart). Perustuote (luonnollisesti kuorettomat Steiermarkin öljykurpitsan siemenet) on peräisin ainoastaan edellä mainitulta eteläisen Steiermarkin ja eteläisen Burgenlandin muodostamalta perinteiseltä alueelta ja seuraavista Ala-Itävallan hallintopiireistä: Hollabrunn, Horn, Mistelbach, Melk, Gänserndorf, joka rajoittuu Zistersdorfin tuomiopiiriin, ja Korneuburg-Stockerau, joka rajoittuu Stockeraun tuomiopiiriin.” Perustelut: Muutoksella korjataan virhe eritelmän alkuperäisessä tekstissä täsmentämällä, että Grazin hallintopiiri, joka sijaitsee keskellä alkuperäisessä eritelmässä olevassa kartassa kuvattua aluetta, kuuluu perinteiseen alueeseen, jolla Steirisches Kürbiskernöl -öljyä voidaan puristaa. Tämä korjaus on näin ollen alkuperäiseen rekisteröintihakemukseen sisältyneen kartan mukainen. Uusi Südoststeiermarkin hallintopiiri, joka muodostettiin yhdistämällä Radkersburgin ja Feldbachin hallintopiirit, sekä uusi Hartberg-Fürstenfeldin hallintopiiri, joka muodostettiin yhdistämällä Fürstenfeldin ja Hartbergin hallintopiirit, on sisällytetty eritelmään vain selvennyksen ja oikaisun vuoksi.

Alkuperätodisteet:

Nykyisessä tuote-eritelmässä olevat tiedot tuotteen historiasta, joita oli selitettävä kohdassa 5 d (”Alkuperä”), kun nimitys hyväksyttiin, on siirretty selityksineen kohtaan 5 f (”Yhteys maantieteelliseen alkuperään”) (ks. kyseisen kohdan teksti). Niiden sijasta uudessa eritelmässä kohtaan 5 d (”Alkuperätodisteet”) sisällytetään seuraavat määräykset jäljitettävyyden varmistamisesta:

”5 d) Alkuperätodisteet: Jotta tuotteen koko tuotantoketju viljelystä jalostukseen voidaan jäljittää, luonnollisesti kuorettomien Steiermarkin öljykurpitsan (Cucurbita pepo var. styriaca) siementen siirrot on dokumentoitava aina lopputuotteeseen eli Steirisches Kürbiskernöl (SMM) -öljyyn asti. Jotta viljelyalueita, vuotuisia satoja, kurpitsansiementen erilaisia käyttötarkoituksia ja öljyn tuotantomääriä voidaan seurata, tuottajien on dokumentoitava kirjallisesti tai sähköisesti kaikki seuraavat seikat: Kaikilla tuottajilla on oltava voimassa oleva valvontaa koskeva sopimus (joka voi sisältyä viljelysopimukseen), ja heidän on toimitettava alkuperätodisteet d kohdan mukaisesti sen mukaan, mihin tuottaja tuotantoprosessissa sijoittuu. Jos useat markkinatoimijat ovat yhdistyneet tuotanto-osuuskunnaksi, osuuskunnan on tehtävä pätevä sopimus valvontaviranomaisen kanssa sekä sisäisiä sopimuksia eritelmän valvontaa koskevista tehtävistä jäsentensä eli yksittäisten tuottajien (viljelijöiden ja öljynpuristajien) kanssa. 5 d 1) Viljelyalueet Siementen tuottajien on toimitettava (mahdollisesti viljelysopimukseen sisältyvän) valvontasopimuksen mukaisesti valvontajärjestelmässä hyväksytylle elimelle vuosittain kirjallisesti tai sähköisesti todisteet siitä, että viljelyalueet sijaitsevat suojatun maantieteellisen merkinnän yksilöidyllä tuotantoalueella. Kyseinen elin voi olla akkreditoitu valvontaelin tai akkreditoidun valvontaelimen valvonnassa toimiva tuottajien yhdistys. Ilmoituksen on sisällettävä luettelo maa-aloista, joihin sovelletaan määräysten mukaista valvontaa (esimerkiksi AgrarMarkt Austria -järjestön yleistukihakemus tai vastaava asiakirja). Tämän ilmoituksen avulla voidaan kirjata kaikki kurpitsanviljelyalueet, joilla on merkitystä Steirisches Kürbiskernöl -öljyn tuotannon kannalta kunakin tuotantovuonna. 5 d 2) Sadot Jokaisen yksittäisen siementen tuottajan on dokumentoitava kirjallisesti tai sähköisesti suoraan pellolta korjattujen, kuivattujen ja puhdistettujen (malto ja kuorenpalaset on poistettu) kurpitsansiementen laatu ja ilmoitettava se valvontajärjestelmässä hyväksytylle elimelle (mahdollisesti viljelysopimukseen sisältyvän) valvontasopimuksen mukaisesti viimeistään satovuoden joulukuun 31. päivänä. Kyseinen elin voi olla akkreditoitu valvontaelin tai akkreditoidun valvontaelimen valvonnassa toimiva tuottajien yhdistys. Tämän ilmoituksen avulla kunkin siementen tuottajan vuosittain korjaama kokonaismäärä voidaan kirjata valvontajärjestelmään. Näin voidaan laskea hehtaari- ja tuottajakohtainen keskimääräinen tuotos. Tämän jälkeen voidaan määrittää vuosittainen kokonaissato; tämä puolestaan on perusedellytys koko siementen tuotantoketjun valvomiselle. Myös satovuoden XY suoraan pellolta korjattujen kurpitsansiementen ketju siementen tuottajalta erilaisille toimeksisaajille (pesu-, kuivaus- ja puhdistuslaitoksiin) on dokumentoitava kirjallisesti (ilmoitus tuore- tai kuivapainosta kilogrammoina tai lasku) tai sähköisesti ja ilmoitettava valvontajärjestelmässä hyväksytylle elimelle (mahdollisesti viljelysopimukseen sisältyvän) valvontasopimuksen mukaisesti. 5 d 3) Siementen käyttö Jos yksilöidyltä tuotantoalueelta peräisin olevat suoraan pellolta korjatut satovuoden XY siemenet, jotka on kuivattu ja puhdistettu (eli joista on poistettu malto ja kuorenpalaset), myydään, siementen tuottajan ja kaikkien muiden aina öljynpuristamoon asti ulottuvaan tuotantoketjuun kuuluvien yritysten (kuten tukkukauppiaiden, varastonpitäjien ja öljynpuristamoiden) tai niiden valtuuttaman elimen on vahvistettava siementen alkuperä kirjallisesti tai sähköisesti. Kyseinen elin voi olla akkreditoitu valvontaelin tai akkreditoidun valvontaelimen valvonnassa toimiva tuottajien yhdistys. Seuraavat tärkeät tiedot on dokumentoitava kirjallisesti tai sähköisesti, jotta taataan tuotantoketjun jäljitettävyys, vaikka tuote toimitettaisiin kolmansille osapuolille: siementen tuottaja, eritelmän mukaisesti satovuonna XY tuotettujen siementen määrä (kilogrammoina) ja vastaanottaja. Tähän käytettävään asiakirjaan (esimerkiksi ilmoitus määrästä, liiteasiakirja tai sähköinen tietue) on merkittävä järjestysnumero. Jos siemenet myydään edelleen, asiakirja siirretään seuraavalle henkilölle, jonka haltuun siemenet luovutetaan. Lisäksi tuottajan (öljynpuristajan tai viljelijän) on dokumentoitava asiakas (esimerkiksi viljelijä tai kauppias), siementen määrä (kilogrammoina), tuotantopäivä, puristusvoima ja säiliön koko joka kerran, kun siemeniä puristetaan Steirisches Kürbiskernöl (SMM) -öljyn tuottamiseksi. Tällä tavoin dokumentoidaan samalla puristuspaikka/öljynpuristamo. Jos SMM-järjestelmään osallistuva toimija käyttää siemeniä muuhun tarkoitukseen kuin puristamiseen eritelmän mukaisesti tuotetun Steirisches Kürbiskernöl -öljyn valmistamiseksi (esimerkiksi käyttää niitä vaikkapa välipaloihin, siemeninä tai leipomotuotteisiin tai sekoittaa niitä muihin öljyihin tai elintarvikkeisiin), henkilön, jonka hallussa eritelmän mukaisesti tuotetut siemenet ovat, tai tuottajien yhdistyksen on dokumentoitava tämä kirjallisesti tai sähköisesti ja kirjattava siementen määrä (kilogrammoina) sekä niiden aiottu käyttötarkoitus. Tämä dokumentaatio on pidettävä jatkuvasti ajan tasalla, ja siitä on lähetettävä yhteenveto tuottajien yhdistykselle kuuden kuukauden välein (viimeistään 30. kesäkuuta kuluvan vuoden ensimmäisen puoliskon ja vuoden loppuun mennessä kuluvan vuoden toisen puoliskon osalta). Muut kuin Steirisches Kürbiskernöl (SMM) -öljyn valmistamista varten puristetut siemenet on vähennettävä kokonaismäärästä tuotevirtaa laskettaessa. Valvonnan alaisten yritysten/jalostajien on luotava omat yksilölliset ja jäljitettävät tuote-/artikkelinumeronsa (esimerkiksi suojatun maantieteellisen merkinnän piiriin kuuluvat välipaloina syötävät siemenet ja yleensä välipaloina syötävät siemenet), ja niiden on toimitettava tietoja. Kaikkien jalostusyritysten, jotka osallistuvat SMM-järjestelmään ja jalostavat eritelmän mukaisia siemeniä (esimerkiksi välipaloina syötävien siemenien tai leipomotuotteiden tuotannossa), on todennettava vastaavat tuotevirrat; eritelmän mukaan tuotetut siemenet on jalostettava, varastoitava ja merkittävä erillään muista kurpitsansiemenistä. 5 d 4) Säiliöille valvontaa varten annettavat sarjanumerot: Jokaiselle säiliölle (omaan kulutukseen tarkoitettuja säiliöitä lukuun ottamatta) on annettava valvontaa varten sarjanumero, josta käy ilmi suoramarkkinoijan tai kurpitsansiemenöljyn tuottajan nimi (tuotantoerät) tai toimeksisaajan (viljelijän, kauppiaan, öljynpuristamon tai jakelijan) nimi. Tämän valvontanumeron avulla on myös voitava yksilöidä päivä, jona tuotanto (öljynpuristus) on tapahtunut. Valvontanumero ja määrää koskevat tiedot (litroina tai kilogrammoina) on esitettävä näkyvästi Steirisches Kürbiskernöl (SMM) -öljyn pakkausmerkinnöissä. Valvontanumerojärjestelmän avulla sekä kunkin yrityksen tuotevirta että kaikkien tuottajien yhteenlaskettu tuotevirta voidaan jäljittää ja todentaa. Valvonnan on katettava seuraavat seikat: — (kurpitsansiementen) viljelijän ja jalostajan (jatkojalostus, etenkin öljynpuristus) eritelmän mukainen maantieteellinen sijainti; — asiakirjojen (esimerkiksi todistusten) tai valvontanumeroiden väärinkäyttö esimerkiksi ostamalla tai sekoittamalla tuotteita ja erillisiä tuotevirtoja; — tuotevirta siementen tuottajien, jalostajien tai toimeksisaajien, öljyn tuottajien ja kauppiaiden välillä; — eritelmän mukaiset tuotteen ominaisuudet (esimerkiksi vain kuorettomien Steiermarkin öljykurpitsan (pepo var. styriaca) siementen ensimmäisestä puristuksesta saatu sataprosenttisen puhdas öljy); — tuotteiden asianmukaiset merkinnät.” Perustelut: Koska tähänastinen eritelmä ei sisällä mitään tietoja alkuperätodisteista, katsottiin järkeväksi sisällyttää tuote-eritelmän 5 d kohtaan tietoja tuotteen jäljitettävyyden parantamiseksi ja takaamiseksi. Jotta viljelyalueita, vuotuisia satoja, kurpitsansiementen erilaisia käyttötarkoituksia ja öljyn tuotantomääriä voidaan seurata silloinkin, kun siemeniä/öljyä myydään kolmannelle osapuolelle, eritelmässä edellytetään nyt monivaiheista todistus- ja valvontajärjestelmää, joka sisältää valvontanumerojärjestelmän sekä viljelyalueita ja satoja koskevat ilmoitukset.

Tuotantomenetelmä:

Nykyisen tuote-eritelmän 5 e kohta – erottamisprosessi:

”Pestyt ja kuivatut luonnollisesti kuorettomat kurpitsansiemenet jauhetaan ja avataan varovasti, minkä jälkeen ne puristetaan. Tällä hellävaraisella prosessilla varmistetaan, että suurin osa Steiermarkin öljykurpitsan siementen tärkeistä ravintoaineista säilytetään.”

ja selitys

”Luonnollisesti kuorettomat kurpitsansiemenet (Cucurbita pepo var. styriaca) kuivataan perusteellisesti. Kuivatut siemenet jauhetaan sopivalla jauhimella, sekoitetaan veteen ja vaivataan massaksi. Massaan voidaan lisätä suolaa maun korostamiseksi. Steirisches Kürbiskernöl -öljyn valmistamiseksi massaa on lämmitettävä hitaasti pannulla, jossa on sekoituslaite, ennen puristamista; tämä vähentää huomattavasti sen vesipitoisuutta ja antaa sille sen tyypillisen maun. Paahdettu siemenmassa puristetaan kevyesti mekaanisesti, ja näin tuotetaan kurpitsansiemenöljyä ilman mitään kemiallisia lisäaineita.”

korvataan seuraavasti:

”5 e) Tuotantoprosessi: ”Luonnollisesti kuorettomat Steiermarkin öljykurpitsan (Cucurbita pepo var. styriaca) siemenet ovat mutaatio, jonka neljä ulointa solukerrosta (siementen kuoret) eivät muutu puumaisiksi ja paksuiksi. Tämä antaa siemenille niiden tyypillisen värin, joka vaihtelee oliivinvihreästä tummanvihreään. Viljelyssä saa käyttää ainoastaan Itävallassa hyväksyttyjen ja Itävallan lajikeluetteloon lisättyjen Steiermarkin öljykurpitsan lajikkeiden siemeniä, jotka on varmennettu Itävallan kenttämenetelmien tai muiden jäsenvaltioiden sisällöllisesti samanlaisten kenttämenetelmien perusteella. Näin taataan, että kasvullisessa lisäyksessä käytetään vain Itävallan viljelyalueelle sopivan tyyppisiä viljelykasveja. Tämä on oleellista kurpitsansiementen laadun ylläpitämiseksi ja siten Steirisches Kürbiskernöl -öljyn laadun ja tunnusomaisen maun varmistamiseksi.” Koska pestyt ja kuivatut kurpitsansiemenet säilyvät hyvin, ne puristetaan yleensä tilauksesta. Näin varmistetaan, että markkinoille saatettava kurpitsansiemenöljy on mahdollisimman tuoretta ja maukasta. Perinteisessä tuotantomenetelmässä pestyt ja kuivatut luonnollisesti kuorettomat kurpitsansiemenet jauhetaan hienoksi sopivalla jauhimella. Kuivattuihin siemeniin sekoitetaan vettä ja suolaa, ja ne vaivataan massaksi. Puristamisen helpottamiseksi ja ensisijaisesti kuorettomien kurpitsansiementen (pepo var. styriaca) korkean proteiinipitoisuuden denaturoimiseksi on tavallista ja sallittua, että massaan lisätään pöytäsuolaa. Koska Steirisches Kürbiskernöl -öljy valmistetaan ilman muita kemiallisia lisäaineita, suurin osa arvokkaista ravintoaineista säilyy. Massaa lämmitetään hitaasti pannulla, jossa on sekoituslaite, ennen puristamista; tämä vähentää huomattavasti massan vesipitoisuutta ja antaa sille sen tyypillisen maun. Maku voi olla enemmän tai vähemmän paahteinen sen mukaan, kuinka voimakkaasti siemeniä paahdetaan. Öljy saadaan paahdetusta massasta pelkästään mekaanisella/hydraulisella prosessilla ilman lisäkuumennusta. Steirisches Kürbiskernöl -öljyä saadaan vain ensimmäisestä puristuksesta. Luonnonöljyssä olevan suspendoituneen kiintoaineksen laskeutuminen kestää muutaman päivän, minkä jälkeen öljy pullotetaan säiliöihin, jotka suojaavat sitä valolta (yleensä tummiin lasipulloihin). Tämä on välttämätöntä, koska kurpitsansiemenöljy on herkkää valolle.”

Perustelut:

Steirisches Kürbiskernöl -öljyn tunnusomainen laatu johtuu osittain viljelykasvin perinteistä tuotantoprosessia ja öljynpuristusprosessia koskevasta viljelijöiden asiantuntemuksesta. Alkuperäisen eritelmän tekstissä, jota nyt on täydennetty, tämä perinteinen tuotantoprosessi kuvaillaan yksityiskohtaisemmin; etenkin öljynpuristusprosessi määritellään tarkemmin selittämällä, että öljy saadaan paahdetusta massasta ”pelkästään mekaanisella/hydraulisella prosessilla” ilman lisäkuumennusta.

Koska Steirisches Kürbiskernöl -öljy on herkkää valolle, tuote-eritelmässä mainitaan, että se on pullotettava säiliöihin, jotka suojaavat sitä valolta (yleensä tummiin lasipulloihin). Näin turvataan Steirisches Kürbiskernöl -öljyn laatu.

Sisällyttämällä eritelmään vaatimus, jonka mukaan tuotannossa saa käyttää ainoastaan Itävallassa hyväksyttyjen ja Itävallan lajikeluetteloon lisättyjen Steiermarkin öljykurpitsan lajikkeiden siemeniä, jotka on varmennettu Itävallan kenttämenetelmien tai muiden jäsenvaltioiden sisällöllisesti samanlaisten kenttämenetelmien perusteella, on tarkoitus varmistaa, että ainoastaan sellaisia viljelykasveja, jotka soveltuvat Itävallassa sijaitsevalle tuotantoalueelle ja pitävät tämän ansiosta yllä Steirisches Kürbiskernöl -öljyn laadun ja tunnusomaisen maun varmistamiseksi tarvittavien kurpitsansiementen laatua, lisätään ja käytetään lisäysaineistona.

Nämä erityiset raaka-aineita koskevat vaatimukset ovat perusteltuja kahdesta syystä:

1. Tietyn lajikkeen hyväksyntä: Itävallassa on Steiermarkin öljykurpitsan hyväksyttyjä lajikkeita. Itävallan kurpitsansiemenille antama hyväksyntä edellyttää lajikkeen tuotantoarvon testausta (siemenistä annetun lain 46 §:n 2 momentti) vihannesten siementen pitämisestä kaupan annetun direktiivin 2002/55/EY vaatimusten lisäksi. Testauksen yhteydessä tuotantoarvon määrittävät ominaisuudet (kuten haitallisten organismien vastustuskyky sekä tuotos) selvitetään vertailemalla niitä samanlaisiin hyväksyttyihin lajikkeisiin, jotta voidaan havainnollistaa Itävallassa hyväksyttyjen kurpitsalajikkeiden erityinen soveltuvuus Itävallan tuotantoalueille. Kaikki lajikkeet voivat osallistua Itävallan lajikkeiden hyväksyntämenettelyyn riippumatta siitä, mistä ne ovat peräisin.

2. Siemenlisäys: Vuonna 2006 annetun siemeniä koskevan asetuksen mukaan öljykurpitsan siemeniä saa pitää Itävallassa kaupan vain lisäysaineistona ja varmennettuina siemeninä. Direktiivin 2002/55/EY 20 artiklan 2 kohdassa sallitaan kuitenkin myös vakiosiemenet. Vakiosiemeniin kohdistetaan vain siementen kaupan pitämistä koskevaa valvontaa. Niiden suhteen ei ole säännöksiä tuotantoprosessin virallisesta valvonnasta (ei myöskään lisäämisen aikana). Näin ollen pelloilla ei tarkasteta, että siellä on käytetty ilmoitettua lajiketta (mikä voidaan käytännössä todeta vain pellolla). Sen sijaan varmennettujen siementen osalta lajikkeen aitous varmennetaan pelloilla tehtävillä virallisilla tarkastuksilla. Nämä lisäysaineiston tuotantoalueilla tehtävät tarkastukset perustuvat Itävallan elintarviketurvallisuusviraston lajikkeita ja siemeniä koskevassa Sorten- und Saatgutblatt -lehdessä julkaistuihin Steiermarkin öljykurpitsaa koskeviin kenttämenetelmiin, jotka sisältävät lisäysaineiston tuotantoalueita ja viljelykasveja koskevia erityisvaatimuksia. Näitä kenttämenetelmiä olisi sovellettava vastaavasti myös muissa jäsenvaltioissa siementen varmennuksen yhteydessä, jotta varmistetaan, että tuotetut öljykurpitsat täyttävät laatuvaatimukset. Sekä lajikkeiden tunnustamista (tuotantoarvon tutkiminen) että siemenlisäystä (varmennetut siemenet) koskeva Itävallan lainsäädäntö on tiukempi kuin EU:n tai muiden jäsenvaltioiden säädökset. EU:n lainsäädäntöön verrattuna tiukemmilla lajikkeiden tunnustamista ja siemenlisäystä koskevilla vaatimuksilla taataan lajikkeen soveltuvuus juuri Itävallan tuotantoalueille ja varmistetaan, että lisäyksessä käytetään todella Steiermarkin öljykurpitsa -lajikkeen siemeniä.

Yhteys maantieteelliseen alkuperään:

Nykyisen tuote-eritelmän 5 d kohdassa (”Historia”) esitetyt tiedot

”Steirisches Kürbiskernöl -öljyn kehitys liittyy tiiviisti Steiermarkiin. On todisteita siitä, että öljyä puristettiin kurpitsansiemenistä jo 1700-luvulla. Perinteistä puristusprosessia käytettiin ja kuorettomia kurpitsansiemeniä alettiin viljellä juuri Steiermarkissa. Myös korjuun ja jalostamisen mekanisointi alkoi sieltä.”

ja selitys

”Steirisches Kürbiskernöl -öljy valmistetaan luonnollisesti kuorettomista Steiermarkin öljykurpitsan (Cucurbita pepo var. styriaca) siemenistä. Steirisches Kürbiskernöl -öljyn synty ja kehitys liittyvät tiiviisti Steiermarkiin. Useat kirjalliset viitteet osoittavat, että näillä leveysasteilla puristettiin kurpitsansiemenöljyä jo 1700-luvulla (ks. professori Teppnerin artikkeli teoksessa ”Die Koralpe”, s. 57–63, 1982). Steiermarkissa on edelleen vanhoja, 1700-luvulta peräisin olevia öljynpuristamoita, joita käytettiin jo tuolloin kurpitsansiemenöljyn tuottamiseen kuorellisista siemenistä. Yksi huomattava esimerkki on Pechmannin vanha öljynpuristamo, jonka Eggerin suku (nykyisen omistajan Irmgard Schoberin esi-isät) osti Brunnseen linnan hallitsijoilta vuonna 1774 ja joka on toiminut öljynpuristamona siitä asti. Muita aiempia omistajia Eggerin suvun jälkeen ovat olleet Georg Friedl, Josef Pechmann, Friedrich Pechmann ja nyt Irmgard Schober. Lisätodisteina kurpitsansiemenöljyn valmistuksesta mukaan liitetään todistuksia siitä, että Karl Hartliebin öljynpuristamo viljeli kurpitsansiemeniä vuonna 1910. Kokeneet öljynpuristajat kehittivät hellävaraisen puristusprosessin arvokkaan kurpitsansiemenöljyn valmistamiseksi. Muihin eurooppalaisiin tuotantomaihin (Kaakkois-Eurooppa) verrattuna siemenet, jotka tuolloin olivat yleensä kuorellisia, kuorittiin ennen puristusta. Steiermarkin viljelijät löysivät ”pehmeäkuorisia mutaatioita” ja alkoivat viljellä näitä arvokkaita kurpitsansiemeniä. ”Luonnollisesti kuorettomia kurpitsansiemeniä” viljeltiin tämän jälkeen yksinomaan Steiermarkissa. Maatalouden voimaperäistyessä siementen poistaminen kurpitsoista käsin ei enää ollut taloudellisesti kannattavaa. Sadot kasvoivat vuodesta 1970 lähtien, kun korjuu ja jalostus mekanisoitiin Steiermarkin viljelijöiden aloitteesta. Vuonna 1978 perustettiin Steiermarkin kurpitsanviljelijöiden yhdistys, joka otti hoitaakseen kurpitsansiementen kaupan pitämisen monien viljelijöiden puolesta. Viljelyala on kasvanut jatkuvasti siitä lähtien.”

siirrettiin tähän kohtaan yhdessä tähän asti tuote-eritelmän 5 f kohdassa (”Yhteys maantieteelliseen alkuperään”) olleiden tietojen kanssa:

”Koska tuotantoalueilla vallitsevat lämpimät ja kosteat sääolot (Steiermarkin illyrialainen subalpiininen ilmasto), Steiermarkin öljykurpitsat kypsyvät vasta syksyllä. Tästä syystä ne sisältävät runsaasti tyydyttymättömiä rasvoja. Tällä viljelykasvilla on suuri taloudellinen merkitys näillä alueilla, koska monet pientilat saavat siitä toimeentulonsa (nykyinen viljelyala on noin 10 000 hehtaaria). Steirisches Kürbiskernöl -öljyn tuotanto tarjoaa myös tärkeitä työpaikkoja ja tuloja noin 70 kaupalliselle öljynpuristamolle epäsuotuisilla alueilla, joilla on lähtömuuton riski. Steirisches Kürbiskernöl -öljy on hyvin kysyttyä kuluttajien keskuudessa.”

ja selitys

”Ilmasto-olosuhteet: Illyrialaisen subalpiinisen ilmaston (lämmin ja kostea sää) ansiosta Steiermarkin öljykurpitsat kypsyvät vasta syksyllä. Tästä syystä niissä on runsaasti ravitsemuksellisesti arvokkaita tyydyttymättömiä rasvoja. Pannonian ilmastossa kasvaneet öljykurpitsat kypsyvät sitä vastoin aikaisemmin (minkä vuoksi ne korjataan lämpimänä vuodenaikana), ja tästä syystä ne sisältävät vähemmän tyydyttymättömiä rasvoja. Taloudellinen merkitys: Steirisches Kürbiskernöl -öljyn kehitys liittyy erottamattomasti Steiermarkiin (ks. 5 d kohta). Viljelyala Steiermarkissa on tällä hetkellä kaikkiaan 8 000 – 9 000 hehtaaria. Kurpitsansiemenet tarjoavat kiinnostavan vaihtoehdon yhä kannattamattomammalle viljanviljelylle noin 2 000 tilalle rakenteellisesti heikoilla raja-alueilla. Kurpitsansiemenöljyn tuotanto tarjoaa myös 70 kaupalliselle öljynpuristamolle sekä useille maatiloilla toimiville puristamoille (suoramarkkinointi) vaihtoehdon viljan jauhamiselle, jonka kannattavuus heikkenee jatkuvasti. Kurpitsansiementen viljelyn turvaaminen on asetuksen (ETY) N:o 2081/92 johdanto-osassa tarkoitettu erityinen aluepoliittinen tavoite. Alueellisena erikoisuutena kurpitsansiemenöljy luo yksilöidyllä tuotantoalueella paljon työpaikkoja maatalouden ja kaupan aloille ja auttaa siten tämän lähtömuuton vaarasta kärsivän alueen säilymistä asuttuna ja sen väestön toimeentuloa. Tämä alueellinen erikoisuus tarjoaa pientiloille ja kaupallisille yrityksille houkuttelevan vaihtoehtoisen tulolähteen.”

muutetaan ja päivitetään seuraavasti:

”5 f) Yhteys maantieteelliseen alueeseen: Ilmasto-olosuhteet: Tuotantoalueilla vallitsevien sääolojen (Steiermarkin illyrialainen subalpiininen ilmasto) vuoksi Steiermarkin öljykurpitsat kypsyvät vasta loppukesällä tai syksyllä. Tästä syystä niissä on runsaasti (enemmän) ravitsemuksellisesti arvokkaita tyydyttymättömiä rasvoja. Taloudellinen merkitys ja maine: Öljykurpitsapellot ovat tärkeä maisemallinen tekijä yksilöidyllä alueella, ja asukkaat pitävät Steirisches Kürbiskernöl -öljyä tärkeänä osana identiteettiään, koska se on yksi alueen merkittävimmistä tuotteista. Tämä on hyvin tärkeää myös matkailun kannalta. Tämän viljelykasvin viljely liittyy erottamattomasti Steiermarkiin, ja sillä on suuri taloudellinen merkitys yksilöidyillä alueilla, koska monet pientilat saavat siitä toimeentulonsa. Kurpitsansiemenet tarjoavat noin 3 000 tilalle näillä rakenteellisesti heikoilla alueilla kiinnostavan vaihtoehdon monille viljelykasveille, joiden viljely on yhä kannattamattomampaa. Sen jälkeen kun ”Steirisches Kürbiskernöl” kirjattiin EU:n suojattujen alkuperänimitysten rekisteriin vuonna 1996, kurpitsansiementen viljelyala on lähes kaksinkertaistunut maantieteellisesti yksilöidyllä alueella. Tämä johtuu asiantuntijoiden viljelijöille jatkuvasti antamasta neuvonnasta ja suojattujen alkuperänimitysten järjestelmästä, jolla on edelleen vahvistettu tämän perinteisen tuotteen asemaa ja korostettu sitä ensiluokkaisena tuotteena. Kurpitsansiemenöljyn tuotanto tarjoaa myös 50 kaupalliselle öljynpuristamolle sekä useille maatiloilla toimiville puristamoille (suoramarkkinointi) vaihtoehdon viljan jauhamiselle, jonka kannattavuus heikkenee jatkuvasti. Kurpitsanviljelyn turvaaminen on asetuksen (ETY) N:o 2081/92 johdanto-osassa tarkoitettu erityinen aluepoliittinen tavoite. Alueellisena erikoisuutena kurpitsansiemenöljy luo yksilöidyllä tuotantoalueella paljon työpaikkoja maatalouden ja kaupan aloille ja auttaa siten tämän lähtömuuton vaarasta kärsivän alueen säilymistä asuttuna ja sen väestön toimeentuloa. Tämä alueellinen erikoisuus tarjoaa pientiloille ja kaupallisille yrityksille houkuttelevan vaihtoehtoisen tulolähteen. Sekä markkinointiin että tuotantoon viime vuosina tehdyillä usean miljoonan euron investoinneilla Steirisches Kürbiskernöl -öljyn profiilia on nostettu kuluttajien silmissä. Steiermarkin öljykurpitsan luonnollisesti kuorettomien siementen laatu maantieteellisesti yksilöidyllä tuotantoalueella, kurpitsoiden kasvatusta, hoitoa ja korjuuta koskeva viljelijöiden asiantuntemus ja öljynpuristusmenetelmä antavat Steirisches Kürbiskernöl -öljylle sen erityislaadun. Steirisches Kürbiskernöl -öljyn maine, joka perustuu tuotteen erityiseen laatuun, tunnetaan myös Itävallan rajojen ulkopuolella. Historiallinen tausta: Steirisches Kürbiskernöl -öljyn synty ja kehitys liittyvät tiiviisti Steiermarkiin. Useat kirjalliset viitteet osoittavat, että alueella puristettiin kurpitsansiemenöljyä jo 1700-luvulla (professori Teppner, ”Die Koralpe”, s. 57–63, 1982). Steiermarkissa on edelleen vanhoja, 1700-luvulta peräisin olevia öljynpuristamoita, joita käytettiin jo tuolloin kurpitsansiemenöljyn tuottamiseen kuorellisista siemenistä. Yksi huomattava esimerkki on Pechmannin vanha öljynpuristamo, jonka Eggerin suku (nykyisen omistajan Irmgard Schoberin esi-isät) osti Brunnseen linnan hallitsijoilta vuonna 1774 ja joka on toiminut öljynpuristamona siitä asti. Muita aiempia omistajia Eggerin suvun jälkeen ovat olleet Georg Friedl, Josef Pechmann, Friedrich Pechmann ja nyt Irmgard Schober. Todistukset siitä, että Karl Hartliebin öljynpuristamo viljeli kurpitsansiemeniä vuonna 1910, antavat lisänäyttöä kurpitsansiemenöljyn valmistuksesta. Kuorettomien kurpitsansiementen viljely aloitettiin Steiermarkissa. Myös korjuun ja jalostamisen mekanisointi alkoi sieltä. Itävaltalaisen geneetikon Erich Tschermak von Seysneggin mukaan Steiermarkin öljykurpitsa syntyi luultavasti viime vuosisadalla spontaanisti puuttuvan toiminnan mutaation tuloksena. Kokeneet öljynpuristajat ovat kehittäneet hellävaraisen puristusprosessin, jolla arvokasta kurpitsansiemenöljyä on valmistettu 1700-luvulta lähtien. Muihin eurooppalaisiin tuotantomaihin (Kaakkois-Eurooppa) verrattuna siemenet, jotka tuolloin olivat yleensä kuorellisia, kuorittiin ennen puristusta. Steiermarkin viljelijät löysivät ”pehmeäkuorisia mutaatioita” ja alkoivat viljellä näitä arvokkaita kurpitsansiemeniä. ”Luonnollisesti kuorettomia kurpitsansiemeniä” viljeltiin tämän jälkeen yksinomaan Steiermarkissa. Maatalouden voimaperäistyessä siementen poistaminen kurpitsoista käsin ei enää ollut taloudellisesti kannattavaa. Sadot kasvoivat vuodesta 1970 lähtien, kun korjuu ja jalostus mekanisoitiin Steiermarkin viljelijöiden aloitteesta. Vuonna 1978 perustettiin Steiermarkin kurpitsanviljelijöiden yhdistys, joka otti hoitaakseen kurpitsansiementen kaupan pitämisen monien viljelijöiden puolesta. Viljelyala on kasvanut jatkuvasti siitä lähtien.” Perustelut: Nykyisessä tuote-eritelmässä 5 d kohdassa (”Historia”) olevat tuotteen historiaa koskevat tiedot, jotka olisi pitänyt selittää kohdassa ”Alkuperätodisteet”, kun nimitys hyväksyttiin, on siirretty yhdessä selityksen kanssa 5 f kohtaan (”Yhteys maantieteelliseen alueeseen”) ja ryhmitelty yhteen nykyisen tuote-eritelmän 5 f kohdassa (”Yhteys maantieteelliseen alueeseen”) olevien tietojen kanssa. Niitä on muutettu vain rakenteellisesti. Tämä ei ole aiheuttanut mitään oleellisia muutoksia.

Merkinnät:

Nykyisen tuote-eritelmän 5 h kohdassa (”Merkinnät”) olevat tähänastiset tiedot

”Steirisches Kürbiskernöl”

ja selitys

”Hakemuksessa tarkoitettua Steirisches Kürbiskernöl -öljyä puristetaan yksinomaan 5 e kohdassa mainituilla alueilla kurpitsalajikkeen Cucurbita pepo var. styriaca siemenistä, jotka nekin ovat peräisin ainoastaan 5 e kohdassa mainituilta alueilta. Nimellä ”Steirisches Kürbiskernöl” tarkoitetaan ensimmäisestä puristuksesta saatavaa kurpitsansiemenöljyä.”

korvataan seuraavasti:

”Steirisches Kürbiskernöl (SMM) -öljyn merkinnöissä on noudatettava asetuksen (EU) N:o 1151/2012 säännöksiä. Tuottajan omat logot ja tavaramerkit saavat olla näkyvillä tuotteessa asetuksen (EU) N:o 1151/2012 ja sen täytäntöönpanosäännösten edellyttämien merkintöjen ohella. Kaikissa markkinoille saatettavissa kurpitsansiemenöljytuotteissa, jotka kuuluvat suojatun alkuperänimityksen ”Steirisches Kürbiskernöl” valvontajärjestelmään, on oltava rekisteröity tuotenimi ”Steirisches Kürbiskernöl”, ja ne on merkittävä suojatuksi alkuperänimitykseksi lainsäädännön mukaisesti. Jokaiseen myytäväksi tarkoitettu yksittäiseen säiliöön on merkittävä myös sarjanumero valvontaa varten (ks. 5 d 4 kohta), määrä (litroina tai kilogrammoina) sekä valvontaelimen nimi. Myös tuotemerkkien on käytettävä valvontanumeroa 5 d 4 kohdan mukaisesti.”

Perustelut:

Lisäyksillä tuetaan määräysten mukaisia valvontatoimenpiteitä ja parannetaan avoimuutta ja kuluttajatiedotusta.

Muu:

— Kansallinen lainsäädäntö

Tähänastinen viittaus kansallista lainsäädäntöä koskevassa kohdassa Codex Alimentarius -elintarvikestandardikokoelmaan yleisesti pätevänä kansallisena vaatimuksena on poistettu, koska tämä kohta ei ole enää pakollinen eritelmässä.

YHTENÄINEN ASIAKIRJA

”Steirisches Kürbiskernöl”

EU-nro: PGI-AT-1460-AM02 – 9.12.2019

SAN ( ) SMM (X)

1. [san:n tai smm:n] nimi tai nimet

”Steirisches Kürbiskernöl”

2. Jäsenvaltio tai kolmas maa

Itävalta

3. Maataloustuotteen tai elintarvikkeen kuvaus

3.1. Tuotelaji

Luokka 1.5. Rasvat (voi, margariini, öljyt jne.)

3.2. Kuvaus 1 kohdassa nimetystä tuotteesta

”Steirisches Kürbiskernöl” on sataprosenttisen puhdas, tumma, viskoosinen ja dikromaattinen öljy, joka valoa vasten tarkasteltuna vaikuttaa tummanvihreältä/punertavalta. Se saadaan Itävallassa hyväksytyn ja Itävallan lajikeluetteloon lisätyn lajikkeen ”Steiermarkin öljykurpitsa” (Cucurbita pepo var. styriaca) varmennettujen luonnollisesti kuorettomien siementen ensimmäisestä puristuksesta.

Öljyllä on pähkinäinen maku ja tunnusomainen tuoksu. Siinä on runsaasti monityydyttymättömiä rasvoja, ja sen ravintoarvo on suuri.

Steirisches Kürbiskernöl -öljyn parametrit ovat seuraavat:

Ominaispaino: 0,90–0,92 kg/l

Rasvapitoisuus vähintään 99 %,

josta linolihappoa 37–60 % ja öljyhappoa 25–44 %, yhteensä noin 80 %,

palmitiinihappoa 10–20 %,

steariinihappoa 3–7 %,

muita rasvahappoja 1–2 %.

3.3. Rehu (vain eläinperäiset tuotteet) ja raaka-aineet (vain jalostetut tuotteet)

Steirisches Kürbiskernöl -öljyä voidaan valmistaa vain yksilöidyltä alueelta peräisin olevista luonnollisesti kuorettomista Steiermarkin öljykurpitsan (Cucurbita pepo var. styriaca) siemenistä. Valmistuksessa saa käyttää ainoastaan Itävallassa hyväksyttyjen Steiermarkin öljykurpitsan lajikkeiden siemeniä, jotka on varmennettu Steiermarkin öljykurpitsaa koskevien Itävallan kenttämenetelmien tai muiden jäsenvaltioiden sisällöllisesti samanlaisten kenttämenetelmien perusteella.

Rajoitus, joka koskee vain Itävallassa hyväksyttyjen lajikkeiden ja tiettyjen kenttämenetelmien perusteella varmennettujen siementen käyttöä, on tarpeen Steirisches Kürbiskernöl -öljyn laadun varmistamiseksi. Näin varmistetaan, että vain Itävallan viljelyalueelle sopivia lajikkeita lisätään. Itävallassa hyväksytyt öljykurpitsalajikkeet on testattu yksilöidyillä tuotantoalueilla, ja testien tulokset ovat osoittaneet niiden sopeutuneen tuotantoalueilla vallitseviin ilmasto- ja maaperäolosuhteisiin. Tämä on oleellista lopputuotteen laadun kannalta (alueelle soveltumattomat öljykurpitsalajikkeet ovat hyvin alttiita sairauksille) ja pienentää kurpitsanviljelijöiden taloudellista riskiä. Sama koskee varmennusta, jossa viljelykasvit tarkastetaan tuotantoalueilla Steiermarkin öljykurpitsaa koskevilla kenttämenetelmillä, joissa keskitytään erityisesti lajikkeen tunnistettavuuteen, epäpuhtauksiin ja kasvien terveyteen (erityisesti virusten suhteen). Koska öljykurpitsa on ristipölytteinen, olisi noudatettava vähimmäisetäisyyksiä, jotta vältetään ulkopuolelta tulevat risteytykset hybridi- ja sisäsiitoslinjojen kanssa.

3.4. Erityiset tuotantovaiheet, joiden on tapahduttava yksilöidyllä maantieteellisellä alueella

”Steirisches Kürbiskernöl” on puristettava yksilöidyllä tuotantoalueella käyttäen perinteistä tuotantomenetelmää.

3.5. Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

Steirisches Kürbiskernöl -öljy on pullotettava säiliöihin, jotka suojaavat sitä valolta (yleensä tummiin lasipulloihin). Näin säilytetään tämän valolle herkän tuotteen laatu.

3.6. Tuotteen, johon rekisteröity nimi viittaa, merkitsemistä koskevat erityiset säännöt

Jokaiselle myytäväksi tarkoitetulle säiliölle on annettava valvontaa varten sarjanumero, josta käyvät ilmi suoramarkkinoijan tai kurpitsansiemenöljyn tuottajan tai toimeksisaajan nimi sekä tuotannon (öljynpuristuksen) päivämäärä. Lisäksi on ilmoitettava määrä (litroina tai kilogrammoina) ja valvontaelimen nimi. Myös tuotemerkkien on käytettävä valvontanumeroa.

4. Maantieteellisen alueen tarkka rajaus

Steirisches Kürbiskernöl -öljyä puristetaan eteläisen Steiermarkin (hallintopiirit Deutschlandsberg, Graz, Graz-Umgebung, Hartberg-Fürstenfeld, Leibnitz, Südoststeiermark, Voitsberg ja Weiz) ja eteläisen Burgenlandin (hallintopiirit Jennersdorf, Güssing ja Oberwart) alueilla. Raaka-aine (luonnollisesti kuorettomat Steiermarkin öljykurpitsan siemenet) on peräisin ainoastaan edellä mainitulta eteläisen Steiermarkin ja eteläisen Burgenlandin muodostamalta perinteiseltä alueelta ja seuraavista Ala-Itävallan hallintopiireistä: Hollabrunn, Horn, Mistelbach, Melk, Gänserndorf, joka rajoittuu Zistersdorfin tuomiopiiriin, ja Korneuburg-Stockerau, joka rajoittuu Stockeraun tuomiopiiriin.

5. Yhteys maantieteelliseen alueeseen

Suojatun alkuperänimityksen ”Steirisches Kürbiskernöl” rekisteröinti perustuu tuotteen laatuun, joka on tulosta erityisestä perustuotteesta eli Steiermarkin öljykurpitsasta (Cucurbita pepo var. styriaca) ja Steiermarkissa kehitetystä hellävaraisesta öljynpuristusprosessista, sekä Steirisches Kürbiskernöl -öljyn maineeseen (öljy on lähes määräävä osa Steiermarkin asukkaiden identiteettiä) ja sen nauttimaan suureen arvostukseen.

Maantieteellisen alueen erityisyys ja inhimilliset tekijät

On todisteita siitä, että Steiermarkissa on viljelty kurpitsoja noin 300 vuoden ajan. Steiermarkin öljykurpitsan prototyyppi syntyi ensi kerran mutaation tuloksena 1800-luvulla, ja se erottui muista lajikkeista siksi, että sen siementen kuoret eivät muuttuneet puumaisiksi. Sitä hoidettiin huolellisesti Steiermarkissa ja viljeltiin aluksi ainoastaan tuolla alueella. Viljely levisi myöhemmin alueille, joiden ilmasto-olosuhteiden vuoksi kurpitsat kypsyivät vasta loppukesällä tai syksyllä.

Öljykurpitsa on lämpöä tarvitseva, suhteellisen hyvin kuivuutta kestävä ja hyvin kuiviin kausiin sopeutuva kasvi. Jotta siemensato olisi hyvä, se tarvitsee kuitenkin runsaasti sateita alkukesällä (kesäkuun lopusta elokuun puoliväliin). Vuotuisen keskilämpötilan on oltava vähintään 8 °C. Myöhään keväällä – samoin kuin varhain syksyllä – ei saa esiintyä pakkasia. Lämpimät syyssäät ovat erityisen tärkeitä, jotta öljykurpitsat kypsyvät hyvin. Sateinen ja kylmä sää ja voimakas tuuli voivat olla hyvin vahingollisia kurpitsoille.

Illyrialaisen ilmaston alue (Steiermarkin kaakkoisosa, eteläinen Burgenland) soveltuu näin ollen täydellisesti kurpitsanviljelyyn. Alueelle ovat tunnusomaisia korkeat lämpötilat, riittävä ja tasaisesti jakautunut sademäärä (noin 600–800 mm vuodessa) ja suuri ilmankosteus. Perinteisiä kurpitsanviljelyalueita ovat myös edellä mainitut Ala-Itävallan alueet, jotka kuuluvat yhtä aurinkoiseen (noin 1 850 – 2 100 tuntia auringonpaistetta) mutta hieman kuivempaan (keskimääräinen vuotuinen sademäärä 500–750 mm) esialppien Pannonian ilmastovyöhykkeeseen.

Kurpitsanviljelijöiden kurpitsojen viljelyä ja hoitoa koskevan asiantuntemuksen ansiosta Steiermark on voinut edistää viljely- ja korjuuprosessissa ja siementen jalostuksessa käytettävän teknologian kehitystä. Kuorettomat siemenet ovat puolestaan johtaneet siihen, että on kehitetty Steiermarkille tyypillinen hellävarainen puristusprosessi, jossa paikallisten tuottajien tietämys siitä, kuinka kauan ja missä lämpötilassa siemeniä paahdetaan, on ollut ratkaisevan tärkeä tuloksena saatavan öljyn ominaisuuksien, etenkin sen tummanvihreästä punertavaan vaihtelevan värin ja pähkinäisen maun, kannalta. Massa, joka saadaan jauhamalla siemenet hienoiksi ja sekoittamalla niihin vettä ja suolaa, lämmitetään ennen puristusta hitaasti pannulla, jossa on sekoituslaite; tämä vähentää huomattavasti massan vesipitoisuutta ja antaa sille sen tyypillisen maun. Maku voi olla enemmän tai vähemmän paahteinen sen mukaan, kuinka voimakkaasti siemeniä paahdetaan. Öljy saadaan paahdetusta massasta pelkästään mekaanisella/hydraulisella prosessilla ilman lisäkuumennusta.

Tuotteen erityisyys

Sataprosenttisen puhdas, tumma, viskoosinen ja dikromaattinen öljy näyttää valoa vasten tarkasteltuna tummanvihreältä/punertavalta, ja sitä saadaan Steiermarkin öljykurpitsan (Cucurbita pepo var. styriaca) varmennettujen luonnollisesti kuorettomien siementen ensimmäisestä puristuksesta, jossa käytetään alueella kehitettyä perinteistä puristusmenetelmää.

Öljyllä on pähkinäinen maku ja tunnusomainen tuoksu. Siinä on runsaasti monityydyttymättömiä rasvoja, ja sen ravintoarvo on suuri.

Syy-yhteys

Viljelyalueiden ilmasto-olosuhteiden vuoksi Steiermarkin öljykurpitsa kypsyy vasta loppukesällä tai syksyllä, minkä vuoksi se sisältää runsaasti ravitsemuksellisesti arvokkaita tyydyttymättömiä rasvahappoja. Kuorettomat siemenet sekä viljelijöiden ja öljynpuristajien kurpitsojen viljelyä, hoitoa ja korjuuta ja yksilöidyllä maantieteellisellä alueella kehitettyä perinteistä puristusmenetelmää koskeva kokemus ja asiantuntemus takaavat Steirisches Kürbiskernöl -öljyn edellä mainitun tyypillisen maun ja erityislaadun. Laadun säilyttämistä pidetään erittäin tärkeänä. Aistinvaraisia ominaisuuksia käsittelevät työpajat ja kurpitsanviljelyä käsittelevät konferenssit auttavat säilyttämään perinteisen asiantuntemuksen ja mukauttamaan sitä uusiin tutkimustuloksiin.

Tuotteen merkitys ja arvostus käyvät ilmi siitä, että sillä on vahvat juuret Steiermarkissa, jonka asukkaat tuntevat Steirisches Kürbiskernöl -öljyn hyvin ja pitävät sitä tärkeänä osana identiteettiään. Steiermarkin kurpitsansiemenöljy on omenoiden, piparjuuren ja viinin ohella yksi alueen gastronomian lähettiläistä, ja sitä kutsutaan Steiermarkin ”mustaksi kullaksi” tai ”vihreäksi kullaksi”. Paikallisen kansanperinteen mukaan juuri Steiermarkin kurpitsansiemenöljy antaa Steiermarkin asukkaille heidän ainutlaatuisen voimansa ja tarmokkuutensa. Sadon kehittymisestä, satovuoden tuotoksesta ja kurpitsankorjuun alkamisesta raportoidaan laajasti tiedotusvälineissä (esimerkiksi Karlheinz Lindin kurpitsankorjuun alkamista käsittelevä artikkeli ”Kürbisernte: In den nächsten Tagen geht es los” Steiermarkin viljelijäjärjestön viikoittain ilmestyvässä Neues Land -lehdessä 25. elokuuta 2021). Steiermarkilaiset ovat ylpeitä öljystään; sääntöjenvastaisuuksia koskevista huolista tai siemenistä, joiden väitetään olevan peräisin sallitun alueen ulkopuolelta, raportoidaan laajasti tiedotusvälineissä (esimerkiksi Verena Kainrathin Steiermarkin siemenkiistoja käsittelevä artikkeli ”Krieg der Kerne in der Steiermark”Der Standard -lehdessä 20. toukokuuta 2015).

”Steirisches Kürbiskernöl” on kansallisesti ja kansainvälisesti tunnustettu Steiermarkin ruokakulttuurin edustaja. Sitä voidaan käyttää moniin tarkoituksiin alku-, pää- ja jälkiruoissa sekä makeistuotteissa. Tätä öljyä koskeva haku internetistä tuottaakin lukuisia reseptiehdotuksia.

Steirisches Kürbiskernöl -öljyn vahvasti juurtunut asema alueellisessa identiteetissä ilmenee monissa tuotteen ympärille kehittyneissä perinteisissä tapahtumissa (esimerkiksi Steiermarkin öljykurpitsamessut), ja on jopa luotu Steiermarkin öljykurpitsaan liittyviä kansallispukuja (dirndl, miesten puku ja erityinen ”öljysiemenhattu”).

Kokeneiden asiantuntijaraatien muun muassa tarkkojen laboratoriotestien perusteella öljylle antamat näkyvät palkinnot, joihin liittyviin palkintoseremonioihin osallistuu satoja vieraita, ovat erityisen tärkeitä öljyn markkinoinnissa. Tällaisia palkintoja koskeva internethaku tuottaa lukuisia osumia esimerkiksi vuotuisesta virallisesta alueellisesta palkinnosta, kilpailusta öljyä ja sieniä sisältävän vapaamuotoisen ruokalajin luomiseksi sekä johtavan gourmet-oppaan Gault & Millaun vuosittain suorittamasta parhaan Steiermarkin kurpitsansiemenöljyn valinnasta (ks. esimerkiksi Michael Sarian artikkeli Gault & Millaun testeistä Kleine Zeitung -sanomalehdessä 16. kesäkuuta 2021).

Eritelmän julkaisutiedot

https://www.patentamt.at/herkunftsangaben/steirischeskuerbiskernoel/

(1) EUVL L 343, 14.12.2012, s. 1.